En stor (ca. 50-100 millimeter), avlang, brunlig trebukk. Antennene er omtrent så lange som kroppen hos hannen, noe kortere hos hunnen, fasettøynene er store og nyreformede. Hannen har sterkt forstørrede mandibler (kjever) som er omtrent like lange som hode + pronotum, hos hunnen er de ikke forstørrede. Hos begge kjønn er mandiblenes innerside tett kledt av at "skjegg" (derav artens latinske artsnavn) av fine, gulaktige hår. Pronotum er omtrent dobbelt så bredt som langt, rektangulært uten pigger. Dekkvingene har ofte mer eller mindre utbredt, lys bestøvning, men dette varierer. Beina er forholdsvis lange og slanke.